SAUK gaan nie sensuur-besluit terugtrekHlaudi Motsoeneng Foto: news.iafrica.com Hy het die uitlating gemaak kort nadat die Onafhanklike Kommunikasie-owerheid van Suid-Afrika (Okosa) beslis het die SAUK moet sy besluit om nie gewelddadige beeld- en klankmateriaal oor betogings uit te saai nie, terugtrek. Motsoeneng het gesê die SAUK sal dit nie doen nie. Hy het gesê die SAUK sal nie “verskonend” wees oor iets waarin hy glo nie. “Ons verstaan nie waarom mense vir die SAUK wil voorskryf nie. Ons glo steeds ons tree binne die nodige regulasies op.” Hy het gesê die openbare uitsaaier sal die kwessie tot in die konstitusionele hof beveg indien nodig. ŉ Man het tydens die mediakonferensie opgespring en geskree “down with Motsoeneng”, waarna veiligheidswagte hom uit die gebou vergesel het. Mbulaheni Maguvhe, voorsitter van die SAUK-raad, het gesê die openbare uitsaaier het vyf dae om sy regspan te raadpleeg en die kwessie saam met die relevante owerhede onder die loep te neem. Volgens Maghuve glo die SAUK hy het ŉ morele en doelbewuste besluit geneem en hy het verduidelik die verbod is in plek om kinders te beskerm teen blootstelling aan gewelddadige beeldmateriaal. Die SAUK is sewe dae gegee om Okosa te antwoord.